recursal/SuperWikiNEXT-32B huggingface dataset:
USS John F. Kennedy (CVN-79)

supercarrier, pre-commissioning unit| Vaartuig klas | Gerald R. Ford-klas vliegdekskipWysig |
| Inheemse etiket | USS John F. Kennedy (CVN-79)Wysig |
| Vernoem na | John F. KennedyWysig |
| Operateur | Amerikaanse VlootWysig |
| Vervaardiger | Huntington Ingalls IndustriesWysig |
| Ligging van vervaardiging | Newport NewsWysig |
| Teken nommer | CVN-79Wysig |

**USS *John F. Kennedy* (CVN-79)** is die tweede Gerald R. Ford-klas vliegdekskip wat vir die Verenigde State se vloot gebou is. Die skip is op 29 Oktober 2019 te water gelaat en op 7 Desember 2019 gedoop.

Konstruksie
-----------

*John F. Kennedy* tydens bouwerk in September 2018.
Op 15 Januarie 2009 is 'n $374 miljoen kontrak vir ontwerpwerk en konstruksievoorbereiding vir *John F. Kennedy* aan Huntington Ingalls Industries se Northrop Grumman Shipbuilding toegeken. Op 30 September 2010 het Northrop Grumman aangekondig dat voorbereidings aan die gang is om met bouwerk te begin. Op 25 Februarie 2011 het die Vloot die seremoniële eerste-staalsnit by Northrop Grumman in Newport News gehou, wat die formele begin van konstruksie van *John F. Kennedy* ingelui het.

*John F. Kennedy* was oorspronklik beplan om in 2018 voltooi te wees. Dit is tot 2020 verleng nadat Robert Gates, minister van verdediging, in 2009 aangekondig het dat die program na 'n vyfjaar-bouprogram sal oorskuif om dit op 'n "fiskaal meer volhoubare pad" te plaas. Teen laat 2012 het vertragings in konstruksie voorgekom, en die Vlootdepartement het ondersoek ingestel na die verlenging in die konstruksietyd van beide *Enterprise* en *John F. Kennedy* met 'n bykomende twee jaar wat die skip se inwerkingtreding tot 2022 sou vertraag.

In September 2013 het die Staatsaanspreeklikheidskantoor aanbeveel om die detailontwerp en konstruksiekontrak vir *John F. Kennedy* uit te stel totdat programmatiese tekorte uitgesorteer is. Die Vloot- en Verdedigingsdepartement het die aanbeveling afgekeur. Die vloot het tegniese, ontwerp- en konstruksie-uitdagings in die gesig gestaar om *Gerald R. Ford* te voltooi, insluitend die vervaardiging van stelsels voordat hulle hul volwassenheid kon demonstreer, om sodoende aan die vereiste installasiedatums te voldoen. *Gerald R. Ford* se koste het met 22% tot $12,8 miljard gestyg, en bykomende verhogings kon volg as gevolg van onsekerhede oor kritieke tegnologiestelsels.
**Ulm Minster** (Duits: ***Ulmer Münster***) is 'n Lutherse kerk in Ulm, deelstaat Baden-Württemberg (Duitsland). Dit is tans die hoogste kerk ter wêreld. Die kerk is die vyfde hoogste struktuur wat voor die 20ste eeu gebou is, met 'n toring wat 161,53 meter groot is.

Alhoewel dit soms na verwys word as die Ulm-katedraal vanweë sy groot grootte, is die kerk nie 'n katedraal nie, aangesien dit nog nooit die biskoplike stoel van 'n biskop was nie Alhoewel die torings en alle dekoratiewe elemente van klipmesselwerk is, wat die aandag van besoekers trek, bestaan ​​die meeste van die mure, insluitend die fasades van die skip en koor, eintlik uit sigbare baksteen. Daarom word daar soms na die gebou verwys as 'n baksteenkerk. As sodanig maak dit aanspraak op die rang van tweede tot vierde grootste, na die San Petronio-basiliek in Bologna en saam met Frauenkirche in München en St. Mary's Church in Gdańsk. Die toring is egter hoofsaaklik van sandsteen gebou.

Ulm Minster is begin in die Gotiese argitektuur van die Laat Middeleeue, maar die gebou is eers in die laat 19de eeu na 'n stilstand van eeue voltooi. Toe die werk in die 16de eeu gestaak is, was die hele kerk behalwe die torings en sommige buitenste versierings voltooi, anders as by die Keulen-katedraal, waar minder as die helfte van die werk gedoen is voordat bouwerk in die 15de eeu gestaak is. and parts of the nave have been closed to visitors since March 2023.

Besoekers kan die 768 trappe klim wat na die top van die minister se spits lei. Op 143 m gee dit 'n panoramiese uitsig oor Ulm in Baden-Württemberg en Neu-Ulm in Beiere en, in helder weer, 'n uitsig oor die Alpe vanaf Säntis tot by die Zugspitze. Die laaste trap na bo (bekend as die derde Galery) is 'n lang, spiraalvormige trap wat skaars genoeg plek vir een persoon het.
**Aniel Botha** is ’n Afrikaanse digter.

Lewe en werk.
-------------

Aniel Botha word in Kaapstad groot. Sy studeer vanaf 2002 aan die Universiteit van Stellenbosch, waar sy in 2005 ’n B.Ed.-graad behaal. Sy kwalifiseer ook as balletonderwyser. In 2009 verwerf sy ’n M.A.-graad in Kreatiewe Skryfkuns aan die Universiteit van Kaapstad. By die AAA School of Advertising doen sy in 2013 ’n kursus in Inleiding tot Kopieskryf. Sy werk as vryskuttaalpraktisyn en privaat tutor en bly in Durbanville.

Skryfwerk
---------

Op sewentienjarige leeftyd word sy gediagnoseer met die eetsteurnis anorexia nervosa, waarna sy eindelik op 23-jarige ouderdom op aanbeveling van ’n sielkundige in ’n psigiatriese hospitaal opgeneem word. Vir ses weke word sy hier behandel, om die trauma van negatiewe selfbeeld, die eetsteurnis self en die drang om bevryding deur selfdood te probeer oorkom.  "*’n Dans met die dood*" is die aangrypende joernaal oor haar stryd om herstel.

Haar debuut as digter is met "*Pirouette*", waar die titel verwys na die balletterm vir rondomtalie draai. Dit is aanhoudende beweging, wat eindelik nêrens heen lei nie. Die gedigte handel hoofsaaklik oor haar eetsteurnis en die emosies van hulpeloosheid, uitsigloosheid en doelloosheid wat daarmee gepaardgaan. Hierdie situasie word gereeld gesien in die simboliek van breek, skerwe, sny en stukkend kerf, wat aanduidend is van die gebroke en stukkende psigeVan Vuuren, Helize "Beeld" 26 Maart 2012

. Sy slaag daarin om in sommige verse (soos "*Voorskrif*") die essensie van die steurnis in donker humor vas te vat. Die eerste afdeling heet "*Brisé*", ’n Franse balletterm wat in Engelse vertaling "broken step" of dan "stukkende stap" beteken. Hierin word die stukkende psige beskryf. Die daaropvolgende afdeling is "*Echappé*", ’n balletterm vir die danspassie waar beide voete vanaf ’n geslote posisie na ’n oop posisie beweeg. Hierdie titel suggereer dan herstel of genesing en suggereer dat deur die gedigte daar wel heling kom. "*Pirouette*" is in 2013 op die kortlys vir die toekenning van die ATKV se poësieprys. In 2020 word haar gedigte ‘*Jy raam en hang my*’ en ‘Pas de chat’ in *Vers en vrou* opgeneem.

Publikasies.
------------

| Jaar | Publikasies |
| --- | --- |
| 2010 | ’n Dans met die dood |
| 2012 | Pirouette |

Bronnelys
---------

### Internet

* LinkedIn:
* NB-Uitgewers:  Geargiveer 17 Augustus 2016 op Wayback Machine
* Randomstruik:
* Versindaba:  Geargiveer 2 Oktober 2016 op Wayback Machine

### Resensies

1. ↑  Rust, Riette "Rapport" 20 Februarie 2011
2. ↑  Cloete, T.T. "Tydskrif vir Letterkunde" Jaargang 49 no.2 Lente 2012:  Geargiveer 29 April 2020 op Wayback Machine
3. ↑  Gouws, Tom Versindaba:  Geargiveer 14 November 2016 op Wayback Machine
4. ↑  Van Vuuren, Helize "Beeld" 26 Maart 2012
5. ↑  De Wet, K. (samest.) Vers & vrou. Kaapstad: Human & Rousseau. 2020
Die Anundshög-runesteen op 'n graf wat met Anund verbind word.
**Anund** of **Bröt-Anund** (Sweeds vir "Anund die Landontbosser", Oudoosnoors: *Brøt-Anundr*, Oudwesnoors: *Braut-Önundr*) was in die Noorse sagas 'n halflegendariese koning van Swede se Huis van Yngling. Hy het in die middel van die 7de eeu regeer.

Geskiedenis
-----------

In sy *Ynglinga saga* vertel Snorri Sturluson Anund het sy vader, koning Ingvar, opgevolg nadat dié in 'n geveg met die Este gesneuwel het. Ná sy vader se oorloë teen Deense en Estiese Wikings was daar vrede en goeie oeste in Swede. Anund was 'n gewilde koning wat baie ryk geword het – danksy die vrede en goeie oeste, maar ook omdat hy sy pa se dood in Estland gewreek het. Hy het 'n groot deel van die land geplunder en met groot rykdom teruggekeer.

In dié tyd was Swede met groot, onbewoonde woude bedek en Anund het die land ontbos om paaie te bou en groot distrikte te skep wat deur die Swede betrek is. Hy het in elke distrik vir hom 'n plaas geskep en het as gas in baie huise gebly.

Een herfs het koning Anund tussen sy huise gereis en by 'n plek met die naam Himinheiðr tussen twee berge gekom. Hy is deur 'n grondstorting verras wat hom gedood het. Hy is deur sy seun Ingjar opgevolg.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.


|  |  |  |
| --- | --- | --- |
| Voorganger**← Ingvar** | **Legendariese Sweedse koning** | Opvolger**Ingjald →** |
**Valuair** (Chinees: 惠 旅 航空) is 'n laekostelugredery wat in Singapoer gebaseer is. Dit is in 2004 geloods, met aanvanklike vlugte na Bangkok en Hongkong. 

Dit onderskei homself van ander laekosterederye omrede dit fieterjasies aanbied soos 'n bagasietoelaag van meer as 20 kg, etes tydens die vlugte, vooraftoekenning van sitplekke, en 'n 32 duim sitplekafstand. Die redery is in 2005 verkry deur Jetstar Asia Airways, tog is die Valuair-merk behou vir Jetstar Asia se geskeduleerde dienste aan die groot stede van Indonesië.

Die suidwesvleuel van Vlak 3 in Terminaal 1 op Singapoer Changi Lughawe huisves die lugredery se hoofkantoor.

Bestemmings
-----------

'n Valuair Airbus A320 by Singapoer Changi Lughawe se Terminaal 1
Valuair bied tans vlugte van sy basis in Singapoer na Jakarta, Denpasar en Surabaya, met Bangkok as 'n kodedeel saam met Jetstar Asia Airways. Sedert sy samesmelting met Jetstar Asia, het die lugredery sy vlugte na Perth, Hongkong, Xiamen, Chengdu en Bangkok beëindig, as deel van die konsolidasieproses tussen die twee rederye.

Hierdie lys toon alle huidige en voormalige bestemmings, insluitende die stad bedien, die land, die lughawe, en die begin- en die eindjaar van die diens.

| Stad | Land | Lughawe | Begin | Eindig |
| --- | --- | --- | --- | --- |
| Singapoer | Vlag van Singapoer SIN | Singapoer Changi Lughawe (basis) | 5 Mei 2004 | -- |
| Denpasar | Vlag van Indonesië IDN | Ngurah Rai Lughawe | 27 Januarie 2006 | -- |
| Jakarta | Vlag van Indonesië IDN | Soekarno-Hatta Internasionale Lughawe | 23 Oktober 2005 | -- |
| Medan | Vlag van Indonesië IDN | Kuala Namu Internasionale Lughawe | 25 Julie 2013 | -- |
| Surabaya | Vlag van Indonesië IDN | Juanda Internasionale Lughawe | 23 Oktober 2005 | -- |
| Medan | Vlag van Indonesië IDN | Polonia Internasionale Lughawe | 30 Maart 2008 | 24 Julie 2013 |
| Bangkok | Vlag van Thailand THA | Don Mueang Internasionale Lughawe | 5 Mei 2004 | November 2005 |
| Chengdu | Vlag van Volksrepubliek China CHN | Chengdu Shuangliu Internasionale Lughawe | 20 April 2005 | 30 Oktober 2005 |
| Hongkong | Vlag van Hongkong HKG | Hongkong Internasionale Lughawe | 7 Mei 2004 | 23 Oktober 2005 |
| Perth | Vlag van Australië AUS | Perth Internasionale Lughawe | 1 Desember 2004 | 9 Oktober 2005 |
| Xiamen | Vlag van Volksrepubliek China CHN | Xiamen Gaoqi Internasionale Lughawe | 25 April 2005 | 30 Oktober 2005 |

Jetstar Asia Airways vloot
--------------------------

Teen Januarie 2014 het Jetstar Asia oor die volgende vliegtuie beskik: 

| Vliegtuie | Diensbaar | Op bestelling | Opsies | Passasiers | Nota |
| --- | --- | --- | --- | --- | --- |
| Airbus A320-200 | 19 | 1 | 0 | 180 | Alle vliegtuie word deur Jetstar Asia Airways bedryf. |

Aanboordverversings
-------------------

Passasiers kan aanboord voedsel en drankies by die vlugkelners koop. Op vlugte van Valuair, mag passasiers slegs voedsel en drankies nuttig wat hulle aanboord gekoop het, tensy die passasier(s) spesiale dieetbehoeftes het. Voor die samesmelting was maaltye en drankies ingereken by die vliegkaartjie se prys.
Die **Kaapse bergkwagga** (*Equus zebra zebra*) word slegs in vier gebiede in die Wes-Kaap en Oos-Kaap van Suid-Afrika aangetref. Dit word deur die IUBN geklassifiseer as 'n kwesbare spesie. Die dier staan ook bekend as die **Kaapse bergsebra**.

Bou en kleur
------------

Die dier het 'n tipiese sebravoorkoms, naamlik swart strepe met 'n wit agtergrond. Die strepe loop duidelik af by die bene tot by die hoewe, terwyl die strepe op die lyf by die pens ophou. Die pensvel is wit. Kenmerke van die dier is die oranje snoet en die keelvel. Die spesie het nie skadustrepe soos die Bontkwagga nie. Hulle is kleiner as die Hartmannse bergkwagga. Die hingste is effens swaarder as die merries – hingste weeg tot 260 kg terwyl merries tot 257 kg kan weeg.

Habitat en gewoontes
--------------------

Die Kaapse bergkwagga verkies droë, bergagtige gebiede met drinkwater en weiding. Die diere vorm troppe wat bestaan uit 'n familiegroep met 'n hings, merries en jong diere. Lede van die familiegroepe bly gewoonlik lewenslank in dieselfde trop. Die Kaapse bergkwagga hou ook van 'n stofbad. Een vul word enige tyd van die jaar gebore na 'n dratyd van 12 maande.

Vyande
------

* Leeus

Fotogalery
----------

* 'n Kaapse bergkwagga in die Nasionale Bergkwaggapark, Oos-Kaap, Suid-Afrika.'n Kaapse bergkwagga in die Nasionale Bergkwaggapark, Oos-Kaap, Suid-Afrika.
* 'n Kaapse bergkwagga en 'n vul.'n Kaapse bergkwagga en 'n vul.
* 'n Kaapse bergkwagga.'n Kaapse bergkwagga.
* 'n Vul.'n Vul.

Sien ook
--------

* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes
* Nasionale Bergkwaggapark
* Nasionale Bontebokpark
* Kamdeboo Nasionale Park

Bron
----

* Die Soogdiergids van Suider-Afrika. Burger Cillié. ISBN 978 1 875093 46 5. 2009
Villa Diodati
'n Storm nader die Meer van Genève
Die meer ná 'n donderbui
**Villa Diodati** is 'n herehuis op 'n landgoed in Cologny, 'n dorp aan die Meer van Genève in Switserland wat bekendheid verwerf het nadat die Engelse digter Lord Byron dit gehuur en die somer van 1816 daar met sy lyfarts en aspirantskrywer John William Polidori deurgebring het. Mary Shelley (destyds nog Mary Wollstonecraft Godwin, al het Mary haarself reeds Mrs Shelley genoem - die paar sou eers in Desember, ná die selfmoord van Percy se verlate vrou Harriet, in die huwelik tree) en Percy Bysshe Shelley, wat saam met hul vier maande oue seun William 'n kamer in die nabygeleë Geneefse *Hôtel d'Angleterre* gehuur het, was gereelde besoekers. Hul reis na Switserland en hul ontmoetings met Lord Byron is bemiddel deur Mary se stiefsuster, Claire Clairmont, wat die twee vergesel het. Claire was Lord Byron se Londense geliefde en op dié tydstip swanger met sy kind. Byron het geen belang meer gestel in Claire nie, maar hegte vriendskapsbande aangeknoop met Percy Bysshe Shelley.

As gevolg van slegte weersomstandighede met dramatiese donderstorms en oorstromings, met dae van duisternis en donkerheid - dit was die Jaar sonder somer - het die groep in Junie 1816 drie dae lank in Villa Diodati gekuier. Met dié byeenkoms het hulle literêre geskiedenis geskryf nadat twee van die verhale, wat hulle vir mekaar geskryf en voorgedra het, tot baanbrekende werke binne die Gotiese grugenre ontwikkel is: Mary Shelley se *Frankenstein* en John William Polidori se *The Vampyre*, die eerste moderne vampierverhaal.

Die herehuis is vernoem na 'n invloedryke Geneefse familie van Italiaanse afkoms wat - as aanhangers van die Reformasie - in die 16de eeu vanuit Lucca in Toskane na Switserland gemigreer het. In 1710 het ene Gabriel Diodati die landgoed in Cologny gekoop om hier 'n nuwe herehuis te laat bou.
Vlag van Belgorod
Die **vlag van Belgorod** is een van die amptelike simbole (saam met die wapen) van die stad Belgorod, Belgorod-streek, Russiese Federasie. Die vlag is 'n simbool van die eenheid en interaksie van die inwoners van die stad.

Die huidige vlag is op 22 Julie 1999 deur die besluit van die Belgorod Stadsraad van Afgevaardigdes No 321 goedgekeur en in 2002 in die Staatsheraldiese Register van die Russiese Federasie met registrasienommer 978 opgeneem.

Beskrywing
----------

Die vlag van die stad Belgorod (blou doek met 'n wit streep aan die onderkant) beeld 'n geel leeu uit wat op sy agterpote staan ​​met 'n wit arend wat bo hom sweef. Die stadssimbole is meer as 300 jaar oud en het tydens die bewind van Petrus I verskyn. Die Russiese tsaar het die wapen aan die mense van Belgorod oorhandig ter ere van die oorwinning oor die Swede in die slag van Poltava (1709). In 1712 is die wapen op die vaandel van die Belgorod-regiment uitgebeeld, wat die vyand verslaan het, en in 1727 het dit 'n simbool van die nuutgestigte provinsie geword.
Koördinate: 29°24′S 25°01′O﻿ / ﻿29.400°S 25.017°O﻿ / -29.400; 25.017

Koffiefontein myn

diamantmyn| Land | Suid-AfrikaWysig |
| Geleë in administratiewe eenheid | VrystaatWysig |
| Geografiese ligging | 29°24′0″S 25°1′0″EWysig |
| Operateur | Petra DiamondsWysig |
| Produk of materiaal wat geproduseer word | diamantWysig |

Map
**Koffiefonteinmyn** is 'n diamantmyn geleë in die Vrystaat, ongeveer 80 km van Kimberley, Suid-Afrika. Dit is een van baie Kimberleymyne. Kimberleymyn, De Beersmyn, Dutoitspan, Bultfontein en Wesselton is van sy meer bekende bure.

Die myn is in 1870 geopen en het uit 1200 kleims bestaan. Daar is op 'n groot skaal gewerk aan die begin van die eeu. Verskeie bronne haal egter aan dat dit 'n swak opbrengs: 4 tot 5 karaat (800 tot 1000 mg) in 100 vragte gelewer het  en volgens Streeter was die myn glad nie winsgewend teen die einde van die 19de eeu nie. Streeter het ook opgemerk dat veral die diamante van Koffiefontein en Jagersfontein van die "eerste water" was; wat beteken dat dit baie helder is.

Daar was min op die oppervlak om die posisie van hierdie neerslae te merk, sommige neerslae was effens verhewe bo die oppervlak, sommige het 'n klein insinking, en dit was eers na mynbou begin dat die omvang van die deposito's duidelik geword het. 

Die myn is verskeie kere gesluit in sy geskiedenis en het nooit 'n groot produksieterrein geword nie. Die totale produksie van die myn was 7,3 miljoen karaat (1460 kg), en die grootste steen het 139 karaat (27,8 g) geweeg. Die myn is onlangs heropen in 1987 maar De Beers het in Januarie 2006 sy finale sluiting aangekondig. 

In November 2006 het Petra aangekondig dat dit in gevorderde gesprekke met De Beers  was om die myn oor te neem  en teen Julie 2007 het hulle eienaarskap bekom met aandeelhouding van 76%. Die ander twee aandeelhouers is: Kago Diamonds (Eiendoms) Bpk en Itumeleng Petra Diamonds Employee Trust.
**RISE Mzansi (RISE)** is 'n Suid-Afrikaanse politieke party wat in April 2023 gestig is. Dit word gelei deur Songezi Zibi, 'n voormalige koerantredakteur en medestigter van die Rivonia Circle-dinktenk. Die party se ekonomiese beleid is sosiaal-demokraties.

Stigting
--------

RISE Mzansi is op 23 April 2023 by Konstitusieheuwel in Johannesburg bekend gestel. Voormalige mederedakteur van die *Financial Mail* en voormalige redakteur van *Business Day* sowel as die medestigter van die Rivonia Circle-dinktenk, Songezo Zibi, is as partyleier aangewys. Die party se nasionale leierskap bestaan uit die voormalige openbare verteenwoordiger van die Demokratiese Alliansie Makashule Gana en die anti-apartheidsaktivis Ishmael Mkhabela. Die party is van plan om die algemene verkiesing van 2024 met Zibi as die party se presidentskandidaat mee te ding.

In Augustus 2023 het parlementslid Nomsa Tarabella Marchesi uit die Demokratiese Alliansie bedank en by RISE Mzansi aangesluit as die party se Vrystaatse sameroeper.
Piketberg met sy mondigwording in 1857. Skets deur Johannes Poortermans.
Die ou sinagoge is omskep in 'n museum.
Die oudste gebou van die Hoërskool Piketberg, opgerig in 1914. Dié gekombineerde skool het in 2013 altesaam 603 leerders van gr. 1 tot gr. 12 gehad.
'n Gastehuis wat in 2013 te koop was teen R8,75 miljoen.
**Piketberg** is 'n dorp in die Wes-Kaap, Suid-Afrika.

Geskiedenis
-----------

Die dorp is in 1836 gestig toe sir Benjamin D'Urban die plaas "Grotefontein" aan die kerkraad geskenk het. Die eerste erwe is in 1841 verkoop. Die kerk het die dorp tot 1901 bestuur. Die spoorlyn na Bitterfontein het die dorp in 1902 bereik. Die naam is afgelei van die ou Nederlandse woord *picquet* wat van Frans geleen is en militêre wagpos beteken. So 'n pos is reeds in die 1670's aan die voet van die berge gestig om die boere te beskerm teen strooptogte van die Khoikhoi-stamme.

Soos op baie ander dorpies in Suid-Afrika is die grootste gebou die NG kerkgebou. Piketberg spog met 'n besonder indrukwekkende voorbeeld wat deur die argitek Carl Otto Hager in sy kenmerkende Neogotiese styl ontwerp is.

Wapens
------

**Munisipaliteit** — Die munisipale raad het in 1966 'n wapenverlening van die Kaaplandse provinsiale administrateur verkry : *Kepersgewys deurgesny van goud en rooi, in die skildhoof twee proteablomme gestengel en geblaar van natuurlike kleur en in die skildvoet 'n klimmende griffioen wat 'n strydbyl vashou, alles van goud*. Die helmteken was 'n rooi toring met 'n Nederlandse vlag daarop, en die wapenspreuk was "Vigilo et spiro". Die wapen is in 1970 deur die Buro vir Heraldiek geregistreer.

**Afdelingsraad** — Die afdelingsraad (d.w.s die plaaslike owerheid vir die landelike gebiede buite die dorpsgrense) het in 1975 'n wapen by die Buro vir Heraldiek geregistreer :
*In goud, 'n gekanteelde keper van rooi vergesel in die skildhoof van twee heraldiese fonteine en in die skildvoet van 'n gestingelde en geblaarde druiwetros van natuurlike kleur*. Die helmteken was 'n rooi burg (toring). Hierdie wapen het in onbruik geraak nadat die afdelingsraad in 1980 by die nuwe Swartlandse afdelingsraad ingelyf is.

Omgewing
--------

Die omgewing word oorheers deur sandsteenkranse van die Piketberg-bergreeks wat bo die koringlande uittoring. Die skeure en grotte in die hange getuig van prehistoriese inwoners soos die Boesmans, wie se rotstekeninge goed bewaar gebly het. Die vallei is ideaal vir die verbouing van koring en die berghange vir appels, pere en perskes.

Sien ook
--------

* Piketberg (kiesafdeling)
* Lys van dorpe in Suid-Afrika
**Outomatiese beplanning en skedulering**, wat soms as bloot **KI-beplanning** aangedui word, is 'n tak van kunsmatige intelligensie wat betrekking het op die verwesenliking van strategieë of aksiereekse, tipies vir uitvoering deur intelligente agente, outonome robotte en onbemande voertuie. Anders as klassieke beheer- en klassifikasieprobleme, is die oplossings kompleks en moet dit in multidimensionele ruimte ontdek en geoptimaliseer word. Beplanning hou ook verband met besluiteorie.

In bekende omgewings met beskikbare modelle kan beplanning vanlyn gedoen word. Oplossings kan gevind en geëvalueer word voor uitvoering. In dinamies onbekende omgewings moet die strategie dikwels aanlyn hersien word. Modelle en beleid moet aangepas word. Oplossings gebruik gewoonlik iteratiewe proef-en-foutprosesse wat algemeen in kunsmatige intelligensie gesien word. Dit sluit in dinamiese programmering, versterkingsleer en kombinatoriese optimalisering. Tale wat gebruik word om beplanning en skedulering te beskryf, word dikwels aksietale genoem.
Die oorlogsuitgawe (Julie 1915) van *BLAST* in die Victoria & Albertmuseum te Londen
**Vorticisme** was 'n kortstondige modernistiese kunsbeweging in die vroeë 20ste eeuse Britse kuns en liriek wat onder meer deur kubisme en Italiaanse futurisme geïnspireer is. Die beweging se doelwitte is in 1914 in die eerste uitgawe van die kunstydskrif *BLAST* bekendgemaak met 'n manifes. Om net soos futuriste vry te breek van die kunsstrominge van die verlede het Vorticiste die uitbeelding van landskapstonele en naakstudies summier verwerp ten gunste van 'n suiwer geometriese styl met sterk abstrakte neigings.

Die term *vorticisme* is in 1914 deur die Amerikaanse digter Ezra Pound gebruik. Vorticistiese kunstenaars, wat hoofsaaklik in Londen saamgetrek was, maar internasionale ambisies ontwikkel het, was aktief tot 1917, die jaar waarin 'n groot Amerikaanse uitstalling hul kuns aan die Noord-Amerikaanse publiek bekendgestel het.

Vorticisme word, danksy die beweging se gebruik van skilder- en beeldhoukuns asook die gedrukte woord, as die eerste Britse multimediale kunsvorm beskou.
Sanvrou in Botswana
Sanman
Ou Boesmanstekeninge (Murewa, Zimbabwe)
Die **Boesmans** of die **San** is 'n volk wat woonagtig is in Suider-Afrika. Hulle was oorspronklik jagter-versamelaars, deel van die Khoisan-groep en verwant aan die Khoikhoi wat, in teenstelling met die San, nomadiese veeboere was. Die Boesmans word beskou as die oorspronklike inwoners van Suid-Afrika en woon reeds 40 000 jaar lank in die suidweste van die land. Uit die gebied wat vandag as Botswana bekend staan, het die Khoikhoi waarskynlik 2 000 jaar gelede na die Kaapprovinsie getrek, waar hulle die San aangetref het. Europeërs het hulle Hottentotte genoem, 'n verwysing na hul taal wat volgens die blankes só hortend gepraat is dat dit geklink het soos "hot" en "tot". Hierdie twee groepe het saamgesmelt en staan vandag bekend as die Khoisan.

Naamgewing
----------

Die benaming *Boesman* kom van die Nederlandse woord *bosjesman*, aangesien dié mense tradisioneel in die veld tussen bossies gewoon het. Die benaming is dus van Europese oorsprong en nie selfgekose nie. Terselfdertyd is die benaming *San* oorspronklik deur die Boesmans se etnies verwante, tradisionele mededingers, die Khoikhoi gebruik. Die woord is neerhalend gebruik en beteken *buitestaander*. Die Khoisan het geen kollektiewe benaming vir hulself nie, en verwys na hulself volgens enger stam- of groepname, soos *Ju/'hoansi* (woonagtig tussen die grens van Noord-Namibië en Botswana), *Hai//om* (woonagtig naby die Etosha Nasionale Park) of *!Kung*. In hierdie name verteenwoordig die leestekens verskillende kliekklanke. Alhoewel die woord *Boesman* deur sommige as polities-verkeerd beskou word, verkies baie van dié mense die benaming bo *San*.

Literatuur
----------

* G. R. Von Wielligh, Boesman-Stories. Deel 1, Mitologie en legendes

Sien ook
--------

* Braam le Roux
* Dawid Kruiper
* D'Kar
**Eienskappe**| **Algemeen** |
| --- |
| Naam | Kalsiumkarbied |
|   |  |
| Chemiese formule | CaC2 |
| Molêre massa | 64,10 g/mol |
| CAS-nommer |   |
| Voorkoms | Grys vaste stof   |
| Reuk | knoffelrig |
| **Fasegedrag**   |
| Selkonstantes | a=387,0pm; c=637,0   |
| Ruimtegroep | I4/mmm  |
| Nommer | 139   |
| Strukturbericht | C11ₐ |
| Smeltpunt | 2300 °C |
| Kookpunt |  |
| Digtheid | 2,22 [g/cm3] @25 °C |
| Oplosbaarheid | reageer met water |
| **Suur-basis eienskappe** |
| pKa |  |
| **Veiligheid** |
| Flitspunt |   |
| Selfontbrandingspunt | 390 °C  |
| LD50 | 2301 [mg/kg] (Rot; oraal) |
| Tensy anders vermeld is alle data vir standaardtemperatuur en -druk toestande. |
|   |  |
| Portaal  Chemie |

**Kalsiumkarbied** is 'n verbinding van kalsium en koolstof met die chemiese formule CaC2

Kristalstukture
---------------

Kalsiumkarbied se stabile struktuur onder kameromstandighede is tetragonaal. Dit is die argetipe van die C11a-struktuur van die strukturbericht-klassifikasie. Die koolstofatome vorm C2−2-pare en die kalsiumione word deur vier pare omring wat loodreg op die Ca-C-rigting staan en twee wat in die Ca-C-rigting lê.

Daar is ook 'n metastabiele monokliniese fase en 'n laetemperatuurfase wat die monokliniese ThC2-struktuur het (Cg).

Chemiese eienskappe
-------------------

Kalsiumkarbied kan uit kalsiumoksied en koolstof verkry deur dit sterk te verhit:

{\displaystyle CaO+3C\xrightarrow {1750C} CaC\_{2}+CO\uparrow }
Die temperatuur van 1759 °C is 'n eutektikum. Suiwer CaO se smeltteperatuur is hoër: 2572 °C.
Hierdie reaksie is 'n ewewig en afvoer van die gevormde koolstomonoksied is essensieel om meer karbied te verkry.

Die produk is nogtans nie suiwer nie omdat newereaksies plaasvind. Suiwer karbied kan verkry word deur kalsiumsianamied te verhit:

{\displaystyle 2CaCN\_{2}\xrightarrow {1130C} CaC\_{2}+Ca(g)\uparrow +N\_{2}(g)\uparrow }
Die suiwer produk is wit.

Kalsiumkarbied reageer met water of met soutsuur en vorm daarby etyn (asetileen).

{\displaystyle CaC\_{2}(s)+2HCl\rightarrow CaCl\_{2}+C\_{2}H\_{2}\uparrow }
Kardiedskiet
Die gevormde etyngas kan ontplof wanneer dit meng met die suurstof in die lug. In Nederland en Vlaandere is dit die basis van 'n ouejaarsaktiwiteit wat bekend is as *carbidschieten* ('karbiedskiet'). 'n Monster karbid word in 'n afsluitbare metale kan of melkblik gedoen, water bygevoeg en die kan afgesluit. Na 'n paar minute word dit afgevuur.
Die **Warka-vaas** of **Uruk-vaas** is ’n dun, gegraveerde alabasterhouer wat in die tempelkompleks van die Sumeriese godin Inanna in die ruïnes van die antieke stad Uruk, in die hedendaagse Irak, ontdek is. Nes die Narmer-palet van antieke Egipte is dit een van die oudste werke van verhalende reliëfpottebakkey wat bewaar gebly het – dit dateer van omstreeks 3200-3000 v.C. Eenvoudige reliëferdeware is ook bekend van veel vroeër tydperke, soos omstreeks 9000 v.C. uit Göbekli Tepe.

Die onderste deel van die vaas beeld natuurlike komponente van die lewe uit, insluitende water en plante. Net bo dit loop ramme en ooie om die beurt in enkelgelid. Op die middelste deel is naakte mans wat mandjies kos dra, wat offerandes simboliseer. Die boonste deel beeld Inanna uit wat ’n votiewe offer aanvaar.

Ontdekking
----------

Die vaas is in 1933/'34 as ’n versameling fragmente deur Duitse Assirioloë ontdek terwyl hulle uitgrawings by Uruk gedoen het. Die vonds is op 2 Januarie 1934 as nommer W14873 in hulle veldboek aangeteken: *"Großes Gefäß aus Alabaster, ca. 96 cm hoch mit Flachrelief"* ("groot houer van albaster, sowat 96 cm hoog met plat reliëfs"). Die vaas, wat lyk of dit in antieke tye herstel is, is 1 m hoog. Volgens ander bronne kon dit effens hoër, 106 cm, gewees het met ’n boonste deursnee van 36 cm.

Die vaas is genoem na die moderne dorp Warka, wat in antieke tye as Uruk aan die Sumeriërs bekend was. ’n Pleisterafdruk is van die oorspronklike vaas gemaak en dit het dekades lank in die Vorderasiatisches Museum Berlin in Duitsland gestaan.

Versiering
----------

Die Warka-vaas se grootte in vergelyking met dié van ’n man.
Die vaas het vier bane met beelde. Die onderste baan beeld die plantegroei in die Tigris- en Eufraatdelta uit, soos riete en graan. Net bo dit loop skape in gelid. In die derde baan loop naakte mans met bakke en bottels offerandes, soos vrugte en graan. In die boonste baan is ’n volle toneel, nie ’n aaneenlopende patroon soos in die ander bane nie. Hier eindig die optog in die tempel. Inanna, wat later by die Akkadiërs as Isjtar bekend was, ontvang ’n bak vrugte en graan van ’n naakte figuur. ’n Figuur in seremoniële drag – vermoedelik ’n priester – staan naby haar.

Boonste baan
------------

* Warka-vaas, Irak-museum.Warka-vaas, Irak-museum.
* Warka-vaas, Irak-museum.Warka-vaas, Irak-museum.
* Warka-vaas, Irak-museum.Warka-vaas, Irak-museum.
* Warka-vaas, Irak-museum.Warka-vaas, Irak-museum.

Skakels
-------

* "Lost Treasures from Iraq—Objects" (Oriental Institute of the University of Chicago)
* "The Warka Vase" (ancientworlds.net)
* Wikimedia Commons logo Wikimedia Commons het meer media in die kategorie Warka-vaas.
* Hierdie artikel is in sy geheel of gedeeltelik uit die Engelse Wikipedia vertaal.
**Claudia Dale Goldin** (gebore 14 Mei 1946) is 'n Amerikaanse ekonomiese historikus en arbeidsekonoom wat tans die Henry Lee Professor in Ekonomie aan die Harvard-universiteit is. In Oktober 2023 is die Nobel-gedenkprys in Ekonomiese Wetenskappe aan haar toegeken "omdat sy ons begrip van vroue se arbeidsmarkuitkomste bevorder het". Sy is die eerste vrou wat daardie toekenning aleen gewen het.

Sy is 'n mededirekteur van die NBER se Gender in the Economy Study Group en was die direkteur van die NBER se Development of the American Economy-program van 1989 tot 2017. Goldin se navorsing dek 'n wye reeks onderwerpe, insluitend die vroulike arbeid krag, die geslagsgaping in verdienste, inkomste-ongelykheid, tegnologiese verandering, onderwys en immigrasie. Die meeste van haar navorsing interpreteer die hede deur die lens van die verlede en ondersoek die oorsprong van huidige kwessies van kommer. Haar mees onlangse boek, *Career & Family: Women's Century-Long Journey toward Equity* (Princeton University Press), is op 5 Oktober 2021 vrygestel. Haar bydrae tot die bestudering van vroue se werk en arbeidsmarkuitkomste word bewys in die impak daarvan op die velde van ekonomie en ekonomiese geskiedenis,insluitend vroue se rol in ekonomiese ontwikkeling.

Goldin was die president van die American Economic Association in die akademiese jaar 2013–14. In 1990 het sy die eerste permanente vrou in Harvard se ekonomiese departement geword.
Die **Boom van Samespreking** (ook bekend as die "Boom van Sameswering") is 'n olienhoutboom op die plaas Onze Rust in die omgewing van Bloemfontein.

Hierdie plaas was voorheen die eiendom van pres. M.T. Steyn, die laaste Staatspresident van die Oranje-Vrystaat. Gesprekke met vriende en besoekers en beraadslagings met lede van die regering van die Republiek van die Oranje-Vrystaat het dikwels in die opelug in die skadu van hierdie boom plaasgevind. Ook nog na die Tweede Vryheidsoorlog, nadat Steyn uit Europa teruggekeer het, het hy vanuit Onze Rust as leier en raadgewer vir die Afrikanervolk opgetree het.

Die groot simmetriese boom, is ongeveer 400 m reg wes van die woning geleë. Hier het die President ook dikwels persoonlike rus en vrede gaan soek.

Die boom is in 1950 tot gedenkwaardigheid verklaar.

Bibliografie
------------

* Oberholster, J.J.: Die historiese monumente van Suid-Afrika. Kaapstad: Kultuurstigting Rembrandt van Rijn vir die Raad vir Nasionale Gedenkwaardighede, 1972. ISBN 0-620-00191-7
* van Tonder, J.J.: Historiese bome. Radiopraatjies en 50 foto's. Krugersdorp, 1976.
* NALN. 1989. Onze Rust. In *Afrikanerbakens*, Aucklandpark: FAK, pp. 92–93.
**Armiston Watson** (26 November 1944 – 12 Oktober 2014), ook bekend as **Watty Watson**, was 'n Suid-Afrikaanse politikus en lid van die Demokratiese Alliansie (DA). Hy was hoofsweep van die amptelike opposisie in die Nasionale Vergadering van Suid-Afrika van 2011 tot 2014 onder die leiding van Lindiwe Mazibuko. Hy is as 'n LP vir die Nasionale Party in 1994 verkies. Hy was ook 'n stigterslid van die DA en die party se leier in die Nasionale Raad van Provinsies voor hy as 'n lid van die Nasionale Vergadering inhuldig is. Watson het uit die politiek getree in Mei 2014 en gesterf in Oktober van dieselfde jaar.

Biografie
---------

### Vroeë jare

Watson is in Matatiele gebore. Toe hy agt jaar oud was, het hy en sy familie na Lesotho getrek. Hulle het later teruggekeer na Suid-Afrika. Watson het aan Port Natal Skool gematrikuleer en by die Universiteit van Pretoria handel en bestuur gestudeer. Hy het tot 1965 vir die mielieraad gewerk. Hy het toe vir Paragon Besigheidsvorms gewerk waar hulle hom van verkoopsverteenwoordiger tot hoof van bemarking en verkope bevorder het. Van 1981 tot 1997 het Watson vir die Kontra Groep gewerk.

### Politieke loopbaan

Watson het gou na sy studies 'n lid van die Nasionale Party geword. Voordat hy tot die parlement verkies is, was hy betrokke in die plaaslike politiek van die Oos-Transvaal (Mpumalanga). Hy het op die Transvaal Padraad en die Bewaring Komitee gedien. Later aan is hy verkies as die adjunk-burgemeester van Marloth Park. Hy was toe tot die Onderberg-raad verkies en daarna is hy aangestel as 'n lid van die Laeveld en Platorandediensteraad. Hy was die leier van die opposisie toe hy op die Metsweding Distriksraad gedien het.

Hy het 'n LP na die 1994-verkiesing geword. Hy het die Nasionale Party en kort daarna die Nuwe Nasionale Party verteenwoordig. Hy het 'n lid van die nuutgestigte DA in 2000 geword. Hy het toe die DA se leier in die Nasionale Raad van Provinsies geword.

In 2011 is hy aangestel tot die pos van hoofsweep in die Nasionale Vergadering. Hy het afgetree in 2014 voor daardie jaar se algemene verkiesing.

### Dood en nalatenskap

Watson is op 12 Oktober 2014 oorlede. Hy was 69.
Die **Albanie-ruigte** is ’n ekostreek in die suide van Suid-Afrika. Dit is gekonsentreer om die Albanie-streek van die Oos-Kaap. Die plante van die streek groei in goedgedreineerde, sanderige grond in die breë valleie van die Groot-Vis-, Sondags- en Gamtoosriviere en verder noordwes in die valleie van die Kaapse Plooigordel. Die ruigte is kwesbaar vir brande en weiding en is dus beperk tot valleigebiede waar daar ’n kleiner bedreiging is as op die oop vlaktes.

Die klimaat is droog, veral verder die binneland in, maar die skaduryke valleie is koeler as die omringende gebiede wat warm in die somer en koud in die winter is, en waar die reënval wisselvallig is.

Flora
-----

Die spekboom kom volop in die gebied voor.
Die ruigte bevat baie inheemse plante, veral vetplante, en kan in drie dele met verskillende soorte plantegroei verdeel word. Dit is die ruigste in die riviervalleie naby die kus waar die struike doringagtig is met laer plante soos kruip- en vetplante. Hoër op en nader na die binneland word die klimaat droër en die plantegroei minder dig. Eindelik bestaan die plantegroei in die bergvalleie in die noordweste hoofsaaklik uit vetplante soos die nuttige spekboom (*Portulacaria afra*) en kerkeibos (*Crassula ovata*), asook kriedoring (*Lycium austrinum*), doppruim (*Pappea capensis*), ghwarrie (*Euclea undulata*), geelberggranaat (*Rhigozum obovatum*), aalwyne en Karooboerboon (*Schotia afra*). Saam met die fynbosbioom vorm die gebied die Kaapse floraryk.

Fauna
-----

Savanne-olifante in die Addo-olifant- Nasionale Park.
Voëls in die gebied sluit in die swartsperwer, swartkopwielewaal en twee spesies wat feitlik inheems aan die Kaap is, die oranjeborssuikerbekkie en Kaapse pietjiekanarie. Daar is een soogdier wat feitlik inheems is, die Duthie-kruipmol (*Chlorotalpat duthieae*), en die Addo-olifant- Nasionale Park is die tuiste van die savanne-olifant (*Loxodonta africana*) en swartrenoster (*Diceros bicornis*), asook boksoorte soos die bosbok (*Tragelaphus scriptus*), vaalribbok (*Pelea capreolus*), rooiribbok (*Redunca fulvorufula*), eland (*Taurotragus oryx*), koedoe (*Tragelaphus strepsiceros*), rooihartbees (*Alcelaphus buselaphus*), Kaapse grysbok (*Raphicerus melanotis*) en gewone duiker (*Sylvicapra grimmia*).

Bedreigings en bewaring
-----------------------

’n Groot deel van die streek word gebruik vir landbou of weiding, veral deur bokke. Dit is ’n voortdurende bedreiging, veral in die riviervalleie naby die kus, waar plantegroei ook moet plek maak vir die uitbreiding van stedelike gebiede en vir toeriste-oorde. 

Bewaringsgebiede sluit in die Addo-olifant- Nasionale Park naby Gqeberha, die Groendal-wildernisgebied en die Baviaanskloof-wildernisgebied.

Sien ook
--------

* Kaapse floraryk
**Louis van Niekerk** (27 Junie 1935 - 7 Februarie 2023) was ’n Afrikaanse verhoog-, rolprent- en TV-akteur en ’n teaterregisseur.

Loopbaan
--------

Van Niekerk het op 12-jarige ouderdom begin toneelspeel. Sy eerste rol was in Babs Laker se *Ek onthou vir Mamma*. Hy het as ’n vryskutakteur gewerk totdat hy in 1965 by die Transvaalse Raad vir Uitvoerende Kunste (Truk) aangesluit het. Hy het ’n diep stem en sterk verhoogpersoonlikheid gehad en diep spore by Truk getrap. Van sy bekendste rolle was Dogoman in P.G. du Plessis se *Nag van Legio*, Mattewis in Mikro se *Mattewis en Meraai* en Giel in Du Plessis se *Siener in die Suburbs*. In 1975 het hy die titelrol gespeel in François Swart se Afrikaanse produksie van *Othello*, ook met Sandra Prinsloo en Marius Weyers. 

Omstreeks 1978 was Van Niekerk Truk se toneelhoof. In die 1980's het hy Truk se artistieke direkteur geword. Hy het die regie van omtrent 25 stukke behartig en was oor die verloop van 33 jaar betrokke by meer as 200 produksies vir Truk, waar hy vier merietetoekennings ontvang het. Van die talle toneelstukke wat hy geregisseer het, is *Kanna Hy Kô Hystoe*, *Die Vader*, *Die Dagboek van Anne Frank*, Chris Barnard se *Die Swanesang van Majoor Sommer* en Shakespeare se *Die Koopman van Venesië*.

Van Niekerk het ook talle TV-rolle vertolk, onder meer in *Amalia, Die Vierde Kabinet, Fees van die Ongenooides, Getroud met Rugby, Agter Elke Man* en *Grondbaronne*.

Hy het tot einde Augustus 2009 as toesighoudende vervaardiger van Egoli gewerk en was daarna voorsitter van die Teaterbystandsfonds.

Van Niekerk was getroud met Lettie Scheepers. Sy is in 1983 oorlede.

Louis van Niekerk is in die ouderdom van 87 op die 7de Februarie 2023 om 19:00 in die Milpark hospitaal in Johannesburg oorlede.

Pryse
-----

In 1990 is hy vereer met die Erepenning vir Toneelkuns van die Suid-Afrikaanse Akademie vir Wetenskap en Kuns en het hy ook die Gerhard Beukes-prys ontvang. In 2005 het hy die Afrikoon-toekenning van die ATKV en die Naledi-prys vir lewenslange bydrae tot teater gewen. In 2012 het hy ’n Fiesta-prys gekry vir sy lewenslange bydrae tot die teater.

Rolprente
---------

* Elsa se Geheim, 1979

TV
--

* *Amalia*, seisoen 1 – Ben Viljoen
* *Amalia*, seisoen 2 – Ben Viljoen
* *Die Vierde Kabinet*, seisoen 1 – Piet Badenhorst
* *Hartland*, seisoen 1 – Oupa Venter
* *Zero Tolerance*, seisoen 1 – Pieter Markgraaff
* *Fees van die Ongenooides*
* *Villa Rosa*
* *Getroud met Rugby* – Festus Koekemoer
* *7de Laan*
* *Agter Elke Man*
* *Grondbaronne*

Toneel
------

* *Nag van Legio*
* *Mattewis en Meraai*
* *Siener in die Suburbs*
* *Othello*
* *The Road to Mecca*
* *My Seuns*
* *Dood van ’n Handelsreisiger*
* *Die Storm*
* *King Lear*
* *Die Keiser*
* *Julius Caesar*
* *Don Gxubane Onner die Boere*
* *Die Leeu in Winter*
’n Branderplankryer by Mavericks, Kalifornië, een van die wêreld se gewildste branderbreekpunte wat veroorsaak word deur ’n buitengewone rotsformasie.
’n **Branderbreekpunt** (Engels: *surf break*) is ’n permanente (of semipermanente) versperring soos ’n koraalrif, rots, sandbank of landpunt wat branders laat breek; dit skep ’n buisvormige of ander soort brander wat met ’n branderplank gery kan word voor dit eindelik breek. Die topografie van die seebodem bepaal die vorm van die brander en hoe dit breek. Sandbanke kan van grootte en ligging verander en dit beïnvloed die branders.

Branderplankry
--------------

Sommige breekpunte is baie gevaarlik omdat die branderplankryer ’n koraalrif of rotse onder die water kan tref. Branderbreekpunte word driftig deur branderplankryers beskerm omdat menslike bedrywighede en bouwerk ’n onbedoelde en onvoorspelbare uitwerking op die branders kan hê.

In 2008 het branderplankryers en ander ongewingsbewustes die bou van ’n tolpad in Orange County, Kalifornië, teengestaan wat sedimentpatrone sou verander en die Trestles-breekpunt van wêreldgehalte noord van die San Onofre-staatstrand sou beïnvloed het – die branders daar het in 2007 sowat 400 000 branderplankryers gelok.

Een van die grootste branderbreekpunte in die wêreld is die Jaws-breekpunt in Maui, Hawaii, waar branders tot 12-18 meter hoog kan wees. Branders by Nazare in Portugal het egter na berig word al hoogtes van meer as 24 meter bereik vanweë die besondere topografie van die seebodem.
Nasa-Satellietbeeld van die Araks tussen Armenië in die noorde en Turkye in die suide. Suid van die Araks is berg Ararat en noord van dié rivier is die Armeense hoofstad Jerewan geleë
Die **Araks**, **Aras**, **Arax** of **Araxes** (Armeens: Արաքս, Azerbeidjans: *Araz*, Grieks: Αράξης, Koerdies: *Erez*, Persies: ارس, Turks: *Aras*) is die grootste sytak van die Koera in die Kaukasus. Die rivier, met 'n lengte van 1 072 km, vloei deur Turkye, Armenië, Azerbeidjan en Iran.

Die Araks ontspring suid van Erzurum in die Bingöl-gebergte in Oos-Anatolië, Turkye. Aansluitend vloei die rivier in oostelike rigting en bereik die Armeens-Turkse grens. Hier vloei die Araks tussen die Armeense hoofstad Jerewan in die noorde en berg Ararat in die suide. Daarnaas vloei die rivier in 'n suidoostelike rigting en vorm die grens tussen Iran in die suidweste en die Azerbeidjanse eksklawe Nachitsjewan in die noordooste, aansluitend vloei die Araks in noordoostelike rigting en vorm die grens tussen Armenië en Iran, later Azerbeidjan en Iran. Op Azerbeidjanse gebied mond die Araks naby Sabirabad in die Koera uit, wat suidwes van Bakoe in die Kaspiese See vloei.

Geskiedenis
-----------

Nadat die Vrede van Goelistan as gevolg van die derde Russies-Persiese Oorlog (1804–1813) onderteken is, het die Araks saam met die Koera se onderloop tot die hedendaagse Nachitsjewan die grens tussen die Russiese Ryk en Persië gevorm. Met die Vrede van Toerkamantsjai ná die vierde Russies-Persiese Oorlog (1826–1828) het die Araks ook verder wes die grens tussen die Russiese Ryk en Persië geword, terwyl die grens aan die Kaspiese See verder suid geskuif is tot die huidige grens tussen Azerbeidjan en Iran.
'n USB-flitsdryf. Die vlokkie aan die linkerkant is die flitsgeheue. Die toestel se beheerder is aan die regterkant geplaas.
**Flitsgeheue** is 'n elektroniese (vaste-toestand) nie-vlugtige datastoormedium wat elektries (en selektief) skoongewis en hergeprogrammeer kan word.

Toshiba het die flitsgeheue uit EEPROM (elektriese uitwisbare programmeerbare lees-alleengeheue) ontwikkel in die vroeë 1980's, en dit begin bemark in 1984. Die twee hoofsoorte flitsgeheue is vernoem na die NAND- en NOR-logikahekke. Die indiwiduele flitsgeheueselle toon interne eienskappe soortgelyk aan dié van die ooreenstemmende hekke.

Terwyl EPROMs heeltemal uitgewis moes word voordat daar weer herskryf kon word, kan NAND-tipe geheue in blokke (of bladsye) geskryf en gelees word, wat oor die algemeen baie kleiner is as die hele toestel. NOR-tipe flits laat toe dat 'n enkele masjienwoord (byte) op 'n uitgewiste plek geskryf — of onafhanklik gelees word.

Die NAND-tipe bedryf hoofsaaklik in geheuekaarte, USB-flitsdrywe, vastetoestanddryf (dié van 2009 of later), en soortgelyke produkte, vir algemene stoor en oordrag van data.

Gebruiksvoorbeelde van beide soorte flitsgeheue sluit in persoonlike rekenaars, PDAs, digitale musiekspelers, digitale kameras, selfone, klanksintetiseerders, videospeletjies, wetenskaplike toerusting, industriële robotika, en mediese elektronika. Benewens die feit dat dit nie-vlugtige geheue bied, verskaf dit vinnige leestoegangstye, hoewel nie so vinnig soos statiese RAM of ROM nie. Sy meganiese skokweerstand verklaar sy gewildheid bo hardeskywe in draagbare toestelle, soos sy hoë duursaamheid en die vermoë om hoë druk, temperatuur en onderdompeling in water te weerstaan.
’n Foto van die landingsterrein Nightingale wat OSIRIS-REx net ná sy landing geneem het.

Beelde wat Bennu se noordelike halfrond wys (geneem sowat 1,8 km van die oppervlak af).
Animasie wat Bennu se wentelbaan van 2128 tot 2138 om die Aarde wys, onder meer die nabye verbyvlug.  
 Aarde   
██ Aarde ██ 101955 Bennu
**101955 Bennu** is 'n opties donker asteroïde met 'n deursnee van 492±20 m. Dit is 'n koolstofhoudende B-tipe asteroïde wat in die nabyheid van die aarde om die son wentel. Die basiese vorm van hierdie naby-aarde-voorwerp (NAV) is in 1999 danksy radio-waarnemings van die Arecibo-sterrewag vasgestel. NASA se OSIRIS-REx-tuig het sedert 2018 gedetaileerde waarnemings van die oppervlak gemaak.

Op 20 Oktober 2020 het OSIRIS-REx met die hulp van ’n uitrekbare arm suksesvol op die oppervlak van Bennu geland om ’n monster stof te versamel.

Afmetings en wentelbaan
-----------------------

Bennu is 'n taamlik ronde voorwerp van 565 x 535 x 508 meter en dit het 'n sideriese wentelperiode van 4,3 uur. In die jaar 2135 sal die asteroïde nader as die maan by die aarde verbybeweeg en daar bestaan 'n kans dat dit die aarde tussen 2175 en 2196 kan tref. Die grootste waarskynlikheid is in 2196 (p=9,5 x 10-5).

Samestelling
------------

Dit bestaan uit materiaal wat die meeste met chondriete van klas CM en CI ooreenstem. Die digtheid van die asteroïde is 1260±70 kg/m3, wat 'n porositeit van 30%-50% voorspel.

OSIRIS-REx
----------

In September 2016 het NASA 'n vuurpyl gelanseer wat die OSIRIS-REx-tuig op 'n trajek na die asteroïde geplaas het. Die outonome tuig het op 3 Desember 2018 by die asteroïde aangekom en het op 31 Desember 2018 in 'n wentelbaan om Bennu gegaan. Die tuig is toegerus met etlike instrumente om die oorsprong en grondstowwe van Bennu te bestudeer. Dit bevat 'n spektrometer vir die sigbare en infrarooigebied (OVIRS) en 'n spektrometer vir termiese emissie (OTES) wat die klippe van die asteroïde wat dalk water en organiese molekules bevat, sal ondersoek.

Op 20 Oktober 2020 het OSIRIS-REx op die asteroïde geland en suksesvol ’n monster stof versamel. Die tuig het volgens verwagting die monster in 2023 na die Aarde teruggebring deur middel van ’n valskerm wat op 24 September van die ruimtetuig na die aardoppervlak in Utah gestuur is.

Nabye waarnemings deur die OSIRIS-REx-tuig het aangedui dat Bennu minder sanderig en baie meer rots- en bergagtig is as wat vooraf verwag is.